Netflix โตแรงในเอเชีย แต่อิ่มตัวในอเมริกา
ไตรมาสที่ผ่านมา Netflix เป็นอย่างไร ? ลงทุนแมนจะเล่าให้ฟัง
20 ต.ค. 2564

Netflix เจอปัญหา อิ่มตัวในอเมริกา /โดย ลงทุนแมน
ไม่นานมานี้ ซีรีส์เกาหลี “Squid Game” กลายมาเป็นกระแส ที่ถูกพูดถึงทั่วทุกมุมโลก 
โดยบริษัท Netflix เจ้าของคอนเทนต์ดังกล่าว ก็ได้รายงานว่าล่าสุด มีผู้ใช้งานกว่า 142 ล้านบัญชี รับชมซีรีส์เรื่องนี้แล้ว และ Squid Game กลายเป็นซีรีส์ ที่มีจำนวนผู้รับชม มากที่สุดในโลก
เมื่อไม่กี่ชั่วโมงที่ผ่านมา Netflix ได้ประกาศผลประกอบการไตรมาสที่ 3 ปี 2021 Netflix มีผู้สมัครสมาชิกรายใหม่ เพิ่มขึ้นมากถึง 4.38 ล้านบัญชี ในขณะที่รายได้และกำไรของบริษัท ก็สามารถทำได้ดีกว่าที่นักวิเคราะห์คาดการณ์ไว้ทั้งหมด
อย่างไรก็ตาม หุ้นของบริษัท Netflix กลับปรับตัวลดลงเล็กน้อยราว -1.3% หลังจากตลาดและนักลงทุน รับรู้ผลประกอบการดังกล่าว
แล้วไตรมาสที่ผ่านมา Netflix เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามาเริ่มกันที่ผลประกอบการบริษัท Netflix ไตรมาสที่ 3 ปี 2021
รายได้ 249,857 ล้านบาท เพิ่มขึ้น 16.3%
กำไร 48,382 ล้านบาท เพิ่มขึ้น 83.4%
โดยการเติบโตส่วนหนึ่งเป็นผลมาจากจำนวนฐานผู้ใช้งานที่เพิ่มขึ้นเพราะบริษัทสามารถนำซีรีส์กลับมาฉายได้มากขึ้น เมื่อเทียบกับไตรมาสที่ 1 และ 2 ของปีนี้และอีกส่วนก็มาจาก รายได้ค่าบริการต่อสมาชิก ที่ปรับตัวเพิ่มขึ้นด้วย
แล้วตอนนี้ Netflix มีผู้ใช้งานเยอะแค่ไหนแล้ว ?
ในไตรมาสนี้ Netflix มีผู้สมัครสมาชิก เพิ่มขึ้นมากถึง 4.38 ล้านบัญชี 
เมื่อรวมกับฐานผู้ใช้งานที่มีอยู่ ปัจจุบัน Netflix จะมีสมาชิกทั้งหมด 213.56 ล้านบัญชี 
เพิ่มขึ้นราว 9.4% เมื่อเทียบกับปีก่อนหน้า
ทั้งนี้ บริษัทก็ได้รายงานว่าจากผู้สมัครสมาชิกที่เพิ่มขึ้น 
เกินกว่าครึ่งหนึ่งหรือราว 2.2 ล้านบัญชีมาจากโซนเอเชียแปซิกฟิก
รองลงมา หรือราว 1.8 ล้านบัญชี มาจากโซนยุโรป แอฟริกาและตะวันออกกลาง
ในขณะที่ โซนอเมริกา กลับมีผู้สมัครสมาชิก เพิ่มขึ้นเพียงเล็กน้อย
หากเรามาดูจำนวนสมาชิกใหม่ จากประเทศสหรัฐอเมริกาและแคนาดา
รวมกันจะเพิ่มขึ้นเพียง 7 หมื่นบัญชี และหากนับย้อนกลับไปในช่วง 12 เดือนที่ผ่านมา 
ผู้ใช้งานในกลุ่มนี้จะเพิ่มขึ้นไม่ถึง 1 ล้านบัญชี ซึ่งก็ถือว่าน้อยมากเมื่อเทียบกับการเติบโตในภูมิภาคอื่น ๆ
จุดนี้ก็น่าสนใจเพราะดูเหมือนกับว่าซีรีส์และภาพยนตร์ของ Netflix จะประสบความสำเร็จอย่างมากทั้งในเอเชียและยุโรป แต่กลับกลายเป็นว่ามันไม่ได้ฮิตและดึงดูดผู้ใช้งานรายใหม่ในโซนอเมริกาเลย
อย่างไรก็ตาม Netflix ก็ได้คาดการณ์ว่าในไตรมาสสุดท้ายของปีนี้ 
บริษัทจะมีผู้เข้ามาสมัครสมาชิกใหม่ 8.5 ล้านบัญชี
โดยบริษัทคาดการณ์ว่าซีรีส์ Squid Game จะมีส่วนช่วยให้ฐานผู้ใช้งานของบริษัทเพิ่มขึ้นในช่วงที่เหลือของปี เพราะซีรีส์นี้เพิ่งได้เข้าไปอยู่ใน Netflix ในวันที่ 17 กันยายน ซึ่งก็เกือบจะหมดไตรมาสที่ 3 แล้ว
และที่บอกแบบนั้นก็เพราะว่าปัจจุบัน Squid Game ยังคงได้รับความนิยมถล่มทลายและมีผู้ใช้งานกว่า 142 ล้านบัญชี หรือคิดเป็น 2 ใน 3 ของสมาชิกทั้งหมดรับชมซีรีส์เรื่องนี้แล้ว
นอกจากนั้น บริษัทก็ยังได้รายงานว่า Squid Game ได้กลายมาเป็นซีรีส์ 
ที่นำวัฒนธรรมของคนเกาหลีใต้ ไปตีแผ่ให้คนกว่า 94 ประเทศได้รับชม
รวมถึง ก็ได้มีการนำเนื้อหาบางส่วนของซีรีส์ Squid Game ไปทำเป็นมีมบนโซเชียล 
โดยเฉพาะบน TikTok ที่รวม ๆ กันแล้ว มียอดวิวรวมกันเกินกว่า 42,000 ล้านวิว
สำหรับไตรมาสนี้ Netflix ได้ประกาศถึงการใช้มาตรวัดใหม่ 
สำหรับสถิติการเข้าชม จากเดิมที่จะนับจาก “จำนวนบัญชี” ที่รับชมอย่างน้อย 2 นาที ใน 28 วันแรก เป็น “จำนวนชั่วโมง” แทน
โดยบริษัทได้ให้เหตุผลว่าการวัดแบบนี้น่าจะช่วยทำให้สอดคล้องกับมาตรฐานการเก็บข้อมูลของรายการ TV รวมไปถึงก็ยังช่วยให้การเก็บข้อมูลมีความแม่นยำมากขึ้น เช่น ในกรณีที่มีการดูภาพยนตร์หรือซีรีส์เรื่องนั้น ๆ ซ้ำด้วย
นอกเหนือจากธุรกิจซีรีส์และภาพยนตร์แล้ว Netflix ก็ได้มีการอัปเดตเกี่ยวกับธุรกิจเกม 
โดยปัจจุบัน บริษัทกำลังอยู่ในระหว่างการทดสอบการให้บริการเกม ในบางประเทศ
ซึ่งในไตรมาสที่ผ่านมานั้น บริษัทก็ได้มาการเข้าซื้อสตูดิโอเกมอย่าง Night School Studio
เพื่อเพิ่มฐานเกมในมือ และบริษัทก็ได้ยืนยันว่าเกมจะเป็นบริการส่วนหนึ่งของสมาชิกรายเดือน
ผู้ใช้งานไม่ต้องจ่ายเงินเพิ่ม ไม่มีโฆษณาและไม่มี in-app purchase หรือการขายของภายในตัวเกม แต่อย่างใด
จากผลประกอบการไตรมาสที่ผ่านมาของ Netflix 
เราก็สามารถสรุปได้ว่าบริษัทสามารถฟื้นตัวกลับมาสร้างการเติบโตได้ ทั้งในมุมฐานสมาชิกใหม่ที่เพิ่มขึ้น รวมถึงรายได้และกำไร ที่ทำได้เกินกว่าที่นักวิเคราะห์คาดการณ์ทั้งหมด
แต่สิ่งที่ต้องติดตามกันต่อไป ก็คือการเติบโตของสมาชิกในโซนอเมริกา
เพราะการเติบโตของบริษัทตอนนี้ เหมือนจะมาจากโซนเอเชียและยุโรปเป็นหลัก
สะท้อนให้เห็นจากการเติบโตที่เพิ่มขึ้น ไม่ถึง 1 ล้านบัญชี ในช่วง 12 เดือนที่ผ่านมา
ซึ่งก็น่าจะเป็นสิ่งที่นักลงทุน ยังคงกังวล และก็ได้ส่งผลให้ มูลค่าบริษัท Netflix ปรับตัวลดลงเล็กน้อย ราว -1.3% ทันที หลังประกาศผลประกอบการ..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
Reference
-